Po prvi put večeras se građanski i opozicioni protesti održavaju u Novom Sadu, Čačku, Šapcu, Boru i Zaječaru. I građani Niša su večeras izašli na ulice.

Foto: Vesna Torović

Sutra, protesti će biti organizovani u Kragujevcu, Beogradu, Prokuplju i Somboru.

Novi Sad: Ovo je divna zemlja, samo su je uzeli lopovi

Više hiljada Novosađana okupilo se se večeras na Pozorišnom trgu u centru Novog Sada na prvom građanskom protest protiv aktuelne vlasti „Jedan od pet miliona“.

Uz pištaljke protestanti su nosili transparente na kojima je pisalo: „Da ovi odu, a da deca ostanu“, „IzVučićemo se“, „Vojvodina Vojvođanima“, „Vojvodina naša dika“, „Andrej izgubio ličnu kartu, neće moći da glasa za batu“, „Niko ne sme da nas bije“, „Nije bila obična šorka, zamalo ubiste Borka“, „Napolju je vučje vreme“, „Urbanizam ne urbicid“, „Slobo vrati se sve ti je oprošteno“, „RTS vaše pravo da ne znate ništa“ i druge. Nošene su zastave Srbije i Vojvodine.

Dragi moji, ode nam baćuška, a nije poveo ovoga sa sobom. Ostaje on sa nama I sa problemima koje je stvorio sebi, a i nama. Dobro veče dragi slobodni građani, dobro veče dragi ljudi, koji ne želite sendviče, petolitarke mleka, crvenu i po, pozdravio je okupljene glumac Milorad Kapor.

Kapor je kazao da su ga ovih dana neobavešteni i kolebljivi ljudi pitali šta ćeš na protestu, pa znaš da su tamo oni koji su ove i doveli na vlast, svojim nečinjenjem i pitali za koga češ da glasaš, kada su te ovi razočarali. Kažem im, polako do glasanja pod fer uslovima ima još mnogo vode da proteče Dunavom.

Student Pravnog fakulteta u Novom Sadu Milan Vujić kazao je da studira pravo u zemlji u kojoj nema ni pravde, ni morala. On je dodao da oni koji su pokrali izbore sada nam otimaju Vojvodinu i državu.

– Ovde sam da se borim protiv onih koji već godinama šire mržnju, teraju nas da se borimo jedni protiv drugih. Danas smo ovde da se borimo jedni za druge, poručio je Vujić uz gromoglasno odobravanje okupljenih.

On je na kraju kazao da mladi na žalost sve manje vole svoju zemlju i dodao da je to zato što su primorani da što prezavrše fakultet, spakuju kofere i odu odavde.

– Srbiji dobro samo onima koji su kupili diplome, koji nikada nisu ništa radili, koji ništa ne znaju da rade, a vode državu. A gde je vode, vode je u propast – rekao je Vujić.

Na kraju okupljenima se obratio i glumac Branislav Trifunović.

– Drago mi je da ne spavate, da ne sedite kod kuće, da ste borbu palcem zamenili borbom da ovo zlo jednom zauvek ode i da se više nikada ne vrati. Živimo u zemlji u kojoj su proteklih dana na naslovnim stranama bili polni organi, a danas je hram Svetoga Save. Razmislite u kakvoj zemlji živimo, ako nam se ministar policije odaziva nadimkom Slina, ako je ministar zdravstva ima nadimak Smrt. To su ljudi koji vode ovu zemlju. Ovde smo da pokažemo da nema straha, ako zaurlamo ovo zlo će otići – ocenio je Trifunović i poručio: urlajte dok ovo zlo ne ode. On je dodao da građani koji protestuju nisu ni protiv koga veće žele konkretne i jasne planove kako ovu zemlju da vratimo građanima.

Trifunović je pročitao proglas koji je potpisalo 105 profesora i studenata Filozofskog fakulteta.

– Ceo ovaj protest je okupio i one koji su levo, i one desno i zbog budućnosti ove zemlje ne osvrćite se ko je oko vas, ima mnogo važniji i veći cilj: da nam deca ostaju ovde da ljudi ostaju ovde, ovo je diva zemlja samo su je uzeli kreteni, lopovi i manijaci. Ne dajmo im to – poručio je Trifunović

Okupljeni su zatim formirali kolonu i prošetali centralnim novosadskim ulicama najavivši sledeće okupljanje za sedam dana.

Tokom protesta i govora na Pozorišnom trgu, a na obodu je stajala grupa od dvadesetak momaka sa crnim kapuljačama i jaknama koji su doveli trubače da sviraju „Marš na Drinu“, Đurđevdan i druge pesme i time ometaju govornike. Nosili su zastave desničarskih organizacijai jednu crnu zastavu sa mrtvačkom glavom i natpisom „Sloboda ili smrt“.

Šabac: Šetnja za dostojanstvo građana

Organizatori su u tom pozivu, koji je danima kružio društvenim mrežama, naveli da se Novi Sad se pridružuje protestima „Jedan od pet miliona“, jer je „interesna grupa u funkciji novosadskih i republičkih vlasti otela državu od gradjana i drži ih kao taoce uslovljene egzistencijom“. „Time razara i polarizuje društvo.

Vlast su osvojili i učvrstili nasiljem, prevarama i lažima, a na isti način pokušavaju da je zadrže. Sada je vreme da gradjani Novog Sada jasno i bez straha progovore javno na trgovima i ulicama, i kažu stop nasilju, korupciji i bezakonju“, navodi se u pozivu. (kraj) js 18:41

Novi Sad se na ovaj način priključuje protestima pokrenutim u Beogradu početkom decembra.

Jelena Anasonović pokupila ovacije u Zaječaru

Nezadovoljni Zaječarci okupili su se po prvi put večeras na trgu Nikole Pašića u Zaječaru kako bi iskazali svoje nezadovoljstvo životom u Zaječaru, ali i nezadovoljstvo funkionisanjem državnog aparata Republike Srbije, prenosi Glas Zaječara.

Više od hiljadu Zaječaraca izašlo je na protest i učestvovalo u mirnoj protestnoj šetnji.

– Organizatori protesta „Jedan od pet miliona“ su , pre svega, nezadovoljni mladi ljudi, a na čelo protesta u petak uveče je stao Nemanja Veljković, sindikalni vođa u jednoj ovdašnjoj fabrici. On je bio i prvi govornik ove večeri. Izneo je tri zahteva organizatora: Prvi, da svi oni koji su bili na javnim funkcijama u gradu od 2004. godine odmah podnesu ostavke. To znači da se pre svega traži ostavka gradonačelnika Boška Ničića, koji je u toj fotelji, preletanjem iz stranke u stranku, već više od dvanaest godina. Za to vreme grad je upao u finansijsku dubiozu od dve milijarde dinara. Sramno je da Srbiju i Zaječar vode bolesni ljudi i političari koji su kupili gomilu diploma. Svima njima treba, kaže Veljković, treba dati otkaz – oni su naši činovnici.

Drugi zahtev skupa je upućen opoziciji u gradu – da se nikako ne dozvoli novo preletanje kad ova vlast jednog dana padne. Takva praksa je upropastila ovaj grad. Treći zahtev je da treba stvoriti uslove da mediji objektivno izveštavaju o protestima u Zaječaru.

Jelena Anasonović, jedna od organizatorki protesta u Beogradu, inače Zaječarka, je dobila ovacije prisutnih građana. Ona je toplo pozdravila svoje hrabre sugrađane koji su imali smelosti da se u tako velikom broju okupe i krenu u šetnju. Posebno je istakla da je srž borbe koja se vodi kroz ove proteste da se stvori zemlja u kojoj će svi moći slobodno da misle, slobodno da iznose svoje stavove i u kojoj neće biti podele na „nas“ i „one“. Sadašnja vlast radi suprotno ovome i zato je valja promeniti.

Kako su organizatori najavili, protesti se nastavljaju idućeg petka u isto vreme i na istom mestu. Valja napomenuti da nije bilo incidenata, niti preteranog prisustva uniformisane policije na ulicama grada.

Gradonačelnik Boško Ničić, koji je nedavno i sam bio vođa protesta, tada protiv Srpske napredne stranke, u svom obraćanju putem društvene mreže „Facebook“ kratko se osvrnuo na večerašnji protest:

U Nišu više hiljada građana

Oko dve hiljade građana na protestu “1 od 5 miliona” u Nišu

Predlažem da sve naše zahteve od večeras svedemo samo na jedan- neopoziva i momentalna ostavka predsednika Srbije Aleksandra Vučića, rekao je večeras Zoran Jovanović, upravnik departmana za novinarstvo i komunikologiju Filozofskog fakulteta u Nišu, i izazvao buran aplauz učesnika protesta „Stop teroru- za Niš bez straha“, koji je deo protesta “1 od 5 miliona” koji se održavaju u Beogradu i drugim gradovima Srbije.

Pred oko dve hiljade ljudi, okupljenih na centralnom gradskom trgu, Jovanović je kazao da su mnoge njegove kolege “obolele od virusa 90.tih”, a da je od tog virusa obolela i cela Srbija, pre svega zbog toga što nije bilo lustracije.

Umesto da mnogi koji su sada na vlasti kroz lustraciju odu u podrume istorije, demokratske snage su ih oživele, a ko sa đavolima tikve sadi, ne prolazi dobro, kazao je. On je dodao da sa lažnim diplomama, nasrtajima na nezavisno pravosuđe i zarobljenim medijima Srbija ne može u Evropu, ocenjući da pripadnici aktuelne vlasti “nisu dostojni da budu ni konjušari predsedniku”, a kamoli da upravljaju zemljom.

Rade Rašović, nekadašnji sindikalni lider i član gradske Radne grupe za kontrolu poslovanja niškog pogrebnog preduzeća „Gorica“, koji je dobio otkaz nakon što je godinama ukazivao na zloupotrebe menadžmenta, među kojima su i sahranjivanje socijalnih slučajeva u sanducima od dasaka ili raspadanje leševa zbog neispravnih hladnjača, zamolio je okupljene suprotno- da prošire svoje zahteve.

– Molim vas da zahtevate da se otkrije organizovani kriminal u “Gorici”, kroz koji je nestalo pola milijarde dinara naših građana, kao da se utvrdi krivična odgovornost gradonačelnika Niša Darka Bulatovića i menadžmenta “Gorice”.

Mi iz Radne grupe smo gradonačelniku dostavili dokaze o tom kriminalu na 270 strana, a sve što je on uradio je da je “obezbedio” otkaz za mene i kolege koje su ukazivale na zloupotrebe- kazao je Rašović.

Novinar Srđan Škoro je kazao da je Vučić od Srbije napravio “privatnu prćiju u kojoj on, njegov brat i drugari kradu i lažu”, i da mu “ni stotinu Putina” neće pomoći da ostane na vlasti, jer ga dobar deo naroda neće. On je rekao da je Srbija ustala i da se ne da zaustaviti, navodeći da se protesti organizuju u 14 gradova, a da će ih sledeće sedmice biti u 20.

– Neka on raspisuje izbore sam sa sobom, i neka na te izbore izađe on, njegov brat i drugari. Na izbore pod ovakvim uslovima niko normalan neće izaći. Izaći ćemo tek kada građani budu mogli slobodno da biraju, a mediji budu slobodni- kazao je Škoro.

Na protestu su ponovo zahtevane ostavke ministarke saobraćaja Zorane Mihajlović i gradonačelnika Darka Bulatovića, vraćanje osnivačkih i upravljačkih prava gradu Nišu nad aerodromom „Konstantin Veliki“, „Jugoistokom“ i Regionalnom privrednom komorom, kao i zaustavljanje partijskog zapošljavanja, oduzimanja imovine od strane javnih izvršitelja i isključenja struje socijalno ugroženim građanima.

Hiljade mladih na ulicama Niša ponovo!

Drugi protest STOP TERORU-ZA NIŠ BEZ STRAHA #1od5miliona

Vidimo se sledećeg petka! pic.twitter.com/ikYLXM9jxb — Miodrag Stankovic (@Miodrag_St) January 18, 2019

Zatraženo je i rasvetljavanje serije noćnih paljevina automobila u Nišu, obezbeđivanje svih pružnih prelaza, „oslobađanje zarobljenih medija“ i formiranje regionalnog javnog servisa u Nišu.

Nakon okupljanja na trgu, učesnici protesta su otišli u šetnju širim centrom grada. Nosili su transparente “Ovo je bre naš grad”, “Botov je”, “Gotov je. Nas je ipak više”, “Vučiću bedniče nećemo sendviče”, “Isključi TV uključi mozak”, “Da li radnička suza ima roditelja”, “Zarade hoćemo, izvršitelje nećemo”, “Vi idite mi ostajemo”, “Hoćemo lice ubice (Pravda za Olivera)”, “Dogodine u Prizrenu”… Skandiralo se uobičajeno “Vučiću p….u”, “Vučiću lopove”, “Lopovi”, “Ostavke” i “Motke”. Sledeći protest, treći po redu, najavljen je za petak 25. januar.

U Čačku studenti organizovali protest

Više od hiljadu gradjana učestvovalo je večeras na prvom protestu „Jedan od pet miliona“ u Čačku, koji su organizovali čačanski studenti koji studiraju u Beogradu. Prtotest je prošao bez incidenata i bez stranačkih obeležja.

Na protestu se mogla videti samo jedna zastava Srbije. Sa ozvučenja je emitovana muzika grupe Goblini „Ima nas gomila“ i Partibrejkersa „Hoću da znam“.

Na protestu je govorio samo student Fakulteta političkih nauka Radiša Ćeriman, jedan od organizatora protesta.

„Hvala što ste došli u ovolikom broju, da pokažemo da se Čačak ne boji ove vlasti kao što se nije bojao ni prethodnih. Godinama obećavaju promene a jedino što se promenilo je njihov boljitak u njihovim novčanicima. Mi studenti iz Čačka koji studiramo u drugim gradovima želimo da se nakon studija vratimo u Čačak, ali to neće biti moguće dok su oni na vlasti“, rekao je Ćeriman.

On je rekao da su zahtevi sa protesta fer i pošteni izbori, slobodna medijska scena, zaustavljanje nasilja, otkrivanje nalogodavaca za ubistvo Olivera Ivanovića i nalogodavaca pokušaja ubistva lidera Levice Borka Stefanovića.

Ćeriman je dodao da su zahtevi protesta lokalnim vlastima u Čačku da se zaustavi odliv mozgova iz Čačka i spreči zagađivanje reke Zapadna Morava.

Nakon okupjanja kod spomenika vojvodi Stepi Stepanoviću u centru grada, okupljeni su prošetali centralnim gradski ulicama sa velikim transnparentom koji su nosili na početku kolone „Čačak bez straha. 1 od 5 miliona“.

Kolonu su predvodili studenti i građani koji su nosili transparente „Buna protiv dahija“, „Aki je malo nervozan“, Pravda za Davida“, „Uhapsite urbanističku mafiju“, „Vratite nam bioskop“, „Počelo je. 1 od 5 miliona“.

Dok su prolazili pored zgrade lokalne smaouprave, sedišta Moravičkog okruga i prostorija Srpske napredne stranke, učesnici protesta su uz zvuke pištaljki, truba i doboš, uzvikivali „Ua“, „Lopovi“, „Vučiću lopove“.

Ćeriman je ispred ulaznih vrata na zgradi loaklne samouprave ostavio tranpsarent na kome je pisalo „Prvo operite obraz, pa onda Moravu“.

Medju okupljenim gradjanima koji su protestovali bili su i predstavnici opozicionih stranaka Dveri, Nove Srbije, Demokratske stranke, grupe gradjana „Za napredniji Čačak“, Dosta je bilo, Socijaldemokratske stranke, Pokreta srpske omladine. Kako javlja Beta među njima su bili i lideri Nove Srbije i Dveri Velimir Ilić i Boško Obradović.

Na protest u Čačak došla je i grupa građana iz Gornjeg Milanovca i Lučana.

Grupa meštana iz sela Bresnica došla je organizovano na protest i nosili su transparent „Bresnička flota“, aludirajući na probleme koje imaju sa vodosnabdevanjem.

Na kraju protestne šetnje, okupljenima se ponovo obratio jedan od organizatora student Ćeriman koji ih je pozvao da sledećeg petka ponovo dodju na protest ispred Stepinog spomenika.

Pridružuju se i malinari iz zapadne Srbije

– Predstavnici udruženja proizvođača maline iz zapadne Srbije pridružiće se građanskim protestima u Beogradu i to 26. januara, kako bi izrazili nezadovoljstvo stanjem u malinarstvu. T

o je za Danas potvrdio Petar Štakić, predsednik Udruženja poljoprivrednih proizvođača Užice, objasnivši da je to odlučeno na današnjem sastanku u Užicu, kome su prisustvovali predstavnici udruženja iz zapadne Srbije i iz drugih delova zemlje.

On je dodao da će malinari učestvovati na protestu 26. januara i da će, po ko zna koji put, zahtevati da se reše nagomilani problemi u malinarstvu.

Građani Požege protestovaće u subotu (19. januara) u 18 časova na Trgu slobode, kada će, jedanaesti put od februara prošle godine, zahtevati ostavke opštinskih čelnika.

„Dođite da još jednom pokažemo da smo dostojanstveni i kulturni sugrađani, a ne huligani, kako nas nazivaju lokalni moćnici koji našim parama unajmljuju privatno obezbeđenje da nas maklja“, navodi se u pozivu Udruženja građana „Inicijativa za Požegu“, koja organizuje protestno okupljanje.

U Trsteniku o prvi protest protiv diktature

U Trsteniku je u četvrtak održan prvi protest protiv diktature koji je započet polaganjem cveća na spomenik Kneginji Milici, podignut pre tačno tri godine.

Kneginja Milica, koja je nakon Kosovskog boja vladala upravo iz Trstenika, za Trsteničane je simbol slobode koja je danas ugrožena. Polaganje cveća na spomenik podignut njoj u čast je podsećanje da je slobodu neophodno odbraniti, rečeno je na skupu.

Na protestnom skupu govorio je Bojan Petrović, preduzetnik koji je 13. decembara 2018. , uoči dolaska Aleksandra Vučića u Trstenik priveden, jer je prethodno na svom Facebook profilu najavio da će doći na otvaranje nove fabrike i postaviti pitanje predsedniku Republike.

Petrović je istakao da je njegovo hapšenje je „dokaz da ne živimo u slobodnoj zemlji“. Protestna šetnja završena je ispred Televizije Trstenik na kojoj se, pored činjenice da se iz budžeta Opštine Trstenik za njen rad izdvaja 11 miliona dinara, već tri godine, nije pojavio niko od opozicionih lidera ili građana koji misle drugačije od vladajuće strukture.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se